הספרייה הבריטית

הספרייה הבריטית (באנגלית: The British Library; בראשי תיבות: BL) היא הספרייה הלאומית של הממלכה המאוחדת, והספרייה העיונית הגדולה בעולם. בספרייה, הממוקמת בלונדון (בדרך יוסטון ליד תחנת הרכבת סנט פנקראס) מצויים כ-170 עד 200 מיליון פריטים, ונוספים כ-3 מיליון פריטים מדי שנה. הספרייה כוללת בנוסף למיליוני ספרים, פריטים היסטוריים, שהישן בהם מהמאה ה-3 לפנה"ס. נכון לתחילת פברואר 2008, הספרייה כללה יותר מ-13 מיליון ספרים, יותר מ-60,000 כתבי עת, יותר מ-9 מיליון מאמרים מ-20 כתבי עת, כ-860,000 עיתונים וכ-1.5 מיליון פריטים של מוזיקה מודפסת; מעל 100,000 פריטים של כתבי יד במוזיקה; 57 מיליון פטנטים וסימנים מסחריים וכ-3 מיליון הקלטות קוליות. הספרייה הבריטית מוגדרת ספריית הפקדה וזכאית על פי חוק לקבל עותק של כל הספרים היוצאים לאור בממלכה המאוחדת. בנוסף היא מקבלת או רוכשת ספרים רבים שהודפסו מחוץ לבריטניה. במספר הפריטים הכולל היא הגדולה בעולם (ספריית הקונגרס היא השנייה בגודלה עם כ-168 מיליון פריטים), ואוספי הפטנטים והעיתונים שלה הם בוודאות הגדולים בעולם, אך אוספי הפרטים המודפסים, הספרים (שכלול באוסף הפריטים המודפסים), כתבי היד, מפות ותצלומים הם שניים לאלו שבספריית הקונגרס. גם בגודל הפיסי ובאורך מדפים כולל, ספריית הקונגרס גדולה יותר מהספרייה הבריטית. רקע היסטורי כמוסד בפני עצמו הספרייה הבריטית היא צעירה ביחס לספריות אחרות בקנה מידה שכזה. היא הוקמה רק ב-1973, אולם היא פעלה במבנה המוזיאון הבריטי כספריית המוזיאון החל משנת 1753, עת הייתה ממוקמת בבניין המוזיאון. ב-1983 הפך ארכיון המוזיקה הלאומי לחלק מהספרייה. בשנת 2000 לין ברינדלי התמנתה למנהלת הספרייה. היא הצהירה שמטרה להתאים את הספרייה לתקופה מודרנית, כאשר מורגש מעבר מהדפסת ספרים לשימוש במדיה אלקטרונית. גלריה הערות שוליים ראו גם קישורים חיצוניים אתר האינטרנט הרשמי של הספרייה הבריטית (באנגלית) הספרייה הבריטית, באתר אנציקלופדיה בריטניקה (באנגלית) הספרייה הבריטית, ברשת החברתית פייסבוק הספרייה הבריטית, ברשת החברתית X (טוויטר) הספרייה הבריטית, ברשת החברתית אינסטגרם הספרייה הבריטית, סרטונים בערוץ היוטיוב הספרייה הבריטית, ברשת החברתית Goodreads הספרייה הבריטית, באתר פליקר הספרייה הבריטית, דף שער בספרייה הלאומית